











EELNÕU

	
	EELNÕU

	
	18.06.2026 nr 1-4/26/54

	
	

	TAPA VALLAVOLIKOGU
	

	MÄÄRUS
	




	Tapa

	

	

	Sissetulekust mittesõltuvate toetuste maksmise kord 

	


	Määrus kehtestatakse kohaliku omavalitsuse korralduse seaduse  § 22 lg 1 p 5 ja sotsiaalhoolekande seaduse § 14 lg 1 ja 2 alusel. 

[bookmark: para1]§ 1.   Määruse reguleerimisala
(1) Käesolev kord sätestab sissetulekust mittesõltuvate toetuste liigid, määrad ning nende määramise ja maksmise Tapa vallas.
(2)  sissetulekust mittesõltuvate toetuste liigid on:
1) sünnitoetus;
2) ranitsatoetus;
3) eaka sünnipäevatoetus;
4) matusetoetus.
(3) Tapa  valla eelarves toetuste maksmiseks eraldatud vahendite kasutamist korraldab ja peab selle üle arvestust Tapa  Vallavalitsus (edaspidi vallavalitsus).
[bookmark: para11lg9]  

§ 2.   Toetuste määrad
[bookmark: para1lg1p1]Sissetulekust mittesõltuvate toetuste määrad on:
  1) sünnitoetus 400 eurot;
[bookmark: para1lg1p4][bookmark: para1lg1p2]  2) ranitsatoetus 150 eurot;
  3) eaka sünnipäevatoetus 75 eurot;
  4) matusetoetus 250 eurot.

[bookmark: para8][bookmark: para8lg1]  § 3.   Sünnitoetus
(1) Sünnitoetus on lapse sünniga kaasnevate osaliste kulutuste katmiseks makstav ühekordne toetus.
(2) Toetust on õigus taotleda lapse sünni korral Tapa valla elanikul, kui lapse sündimise hetkel on lapse ema elukoht rahvastikuregistri andmetel Tapa vallas. 
[bookmark: para8lg5](3) Kui lapse vanem või vanemad ei täida perekonnaseadusest tulenevaid kohustusi, makstakse sünnitoetus lapse eestkostjale, lapse tegelikule hooldajale või hoolduspere vanemale.  Hoolduspere vanem, eestkostja  vanem ja tegelik hooldaja ei pea olema rahvastikuregistri andmetel Tapa valla elanik 
(4) Mitmikute sünni puhul makstakse toetust iga lapse eest.
(5) Toetuse saamiseks tuleb esitada kirjalik taotlus hiljemalt kolme kuu jooksul alates lapse sünni registreerimisest.
(6) Toetus makstakse välja mitte hiljem kui 10 kalendripäeva jooksul taotluse esitamisest arvates.


§ 4.   Ranitsatoetus
(1) Ranitsatoetus on rahaline toetus, mida makstakse osaliste kulude katmiseks esimesse klassi mineva lapse vanemale, eestkostjale või hoolduspere vanemale.
(2) Toetust makstakse Tapa valla munitsipaalkooli esimesse klassi astuva õpilase eest.
(3) Kui vanem ei täida perekonnaseadusest tulenevaid kohustusi, makstakse toetus lapse eestkostjale või lapse tegelikule hooldajale.
(4) Lapse üks vanem või eestkostja ja kooli minev laps peavad olema toetuse taotlemisel ja lapse kooli minemise aasta 1. septembri seisuga rahvastikuregistri andmetel Tapa valla elanikud.
(5) Toetuse määramisel võetakse aluseks koolide esitatud 1. klassi õpilaste nimekirjad 10. septembri seisuga.
(6) Toetust on õigus saada ka juhul, kui laps ei asu õppima Tapa valla kooli erivajaduse tõttu või on vallavalitsuse poolt suunatud õppima väljaspool Tapa valda asuvasse kooli ning lapsevanem esitab toetuse saamiseks taotluse, milles märgitakse lisaks lapse andmed ja kooli nimetus ning esitatakse koolitõend. Taotlus toetuse maksmiseks tuleb esitada õppeaasta algusest kolme kuu jooksul.
(7) Toetus makstakse välja alates lapse koolimineku aasta 15. septembrist kuni 30. septembrini. 

§ 5.   Eaka sünnipäevatoetus
(1) Eaka sünnipäevatoetus on Tapa valla eakale elanikule sünnipäeva puhul makstav rahaline toetus. Vallavalitsus võib sünnipäevalapsele üle anda ka õnnitluskaardi ja lilled. 
(2) Toetust on õigus saada isikul 75. ja 80. sünnipäeva puhul ning alates 85. eluaastast iga sünnipäeva puhul, kui tema elukohaks on Eesti rahvastikuregistri andmetel Tapa vald. Tagasiulatuvalt saab taotleda toetust kuni 3 kuud sünnipäeva möödumisest. Toetust on võimalik saada, kui vähemalt jooksva aasta 01. jaanuari seisuga on õigustatud isiku elukohaks Eesti rahvastikuregistri andmetel Tapa vald.
(3) Toetus makstakse isikule välja sularahas sünnipäeva päeval või hiljemalt kolme päeva jooksul peale sünnipäeva või taotluse alusel arveldusarve kontole taotluse esitamisest 10 päeva jooksul. 

§ 6.   Matusetoetus
(1) Matusetoetus on matuse korraldamisega kaasnevate kulude katmiseks makstav ühekordne toetus.
(2) Toetust ei maksta:
  1) kohtu poolt isiku surnuks tunnistamise korral;
  2) kui matuse korraldamise kõik kulud on hüvitatud seaduse või muu õigusakti alusel täies ulatuses riigieelarvest.
(3) Toetust makstakse matuse korraldajale isiku surma korral, kelle viimane elukoht Eesti rahvastikuregistri andmetel oli Tapa vald.
(4) Kui matusekorraldajaid on mitu, peavad matusega seotud kulusid teinud isikud kokku leppima, kes kulu teinud isikutest taotleb toetust.
(5) Toetuse saamiseks tuleb esitada taotlus hiljemalt kolme kuu jooksul lahkunu surmapäevast arvates. Toetus makstakse välja arveldusarve kontole mitte hiljem kui 10 kalendripäeva jooksul taotluse esitamisest arvates.

[bookmark: para10]§ 7.   Toetuste avalduste menetlemine ja väljamaksmine
(1) Korra § 1 lõige 2  nimetatud toetuste taotlused (v.a. eakate sünnipäevatoetus) vaatab läbi, kontrollib andmete õigsust ja vastavust käesolevas määruses sätestatud tingimustele, vallavalitsuse vastava valdkonna spetsialist.
(2) Info toetuste väljamaksmise kohta edastab vallavalitsuse vastava valdkonna teenistuja raamatupidamisele  STAR süsteemi kaudu.
(3) Kui toetuse maksmiseks puudub alus, jätab vallavalitsus toetuse taotluse rahuldamata ning sellest teavitatakse toetuse taotluse esitajat kirjalikult vallavalitsuse vastava valdkonna teenistuja poolt.

[bookmark: para11]§ 8.   Toetuse  tagasinõudmine
(1) Kui toetus on määratud või välja makstud alusetult, sealhulgas valeandmete esitamise, andmete varjamise või muu toetuse saamise õigust mõjutava asjaolu tõttu, on vallavalitsusel õigus teha toetuse tagasinõudmise otsus.
(2) Enammakstud toetuse tagastamine toimub vabatahtlikult ja/või tasaarveldades Tapa valla poolt makstavate toetuste arvel või kohtu kaudu. Enne toetuse tagasinõudmise otsustamist antakse toetuse saajale võimalus esitada selgitused ja puudused kõrvaldada, kui rikkumise laad seda võimaldab.

[bookmark: para12]§ 9.   Rakendussätted
Määrus jõustub 1. jaanuaril 2027. 




	(allkirjastatud digitaalselt)

Maksim Butšenkov
vallavolikogu esimees

	Akti andja:
Tapa vallavolikogu 
Õigusakti liik:
määrus 
Õigusakti pealkiri:
Sissetulekust mittesõltuvate toetuste maksmise kord
Õigusakti algataja:
Tapa Vallavalitsus, haridus-ja sotsiaalosakond
Eelnõu ja seletuskirja koostaja(d):
Ene Augasmägi, abivallavanem
Martin Kesamaa, sotsiaalhoolekande juhtivspetsialist
1. Eelnõu õiguslik alus
Määrus kehtestatakse kohaliku omavalitsuse korralduse seaduse § 22 lg 1 p 5 ja sotsiaalhoolekande seaduse § 14 lg 1 ja 2 alusel.
2. Eelnõu eesmärk ja algatamise põhjendus
Määruse eesmärk on koondada sissetulekust mittesõltuvad sündmuspõhised toetused eraldi korda, et sotsiaalhoolekandelise abi andmise üldkord keskenduks vajaduspõhisele abile ja teenustele. Õigustatud isikute ring ei muutu, kuid regulatsioon muutub paremini leitavaks ja arusaadavamaks. 
3. Eelnõu sisu ja olulisemad muudatused
Antud  määrusega  reguleeritakse toetused, mida  maksab Tapa vald oma elanikele, kus toetuse saamine ei sõltu sissetulekust. See tähendab, et kõik inimesed, kes vastavad tingimustele, võivad toetust saada sõltumata oma rahalisest seisust. Nendeks toetusteks on: sünnitoetus, ranitsatoetus, eaka sünnipäevatoetus ja matusetoetus. 
Sünnitoetus:  Toetust on õigus taotleda lapse sünni korral Tapa valla elanikul, kui lapse sündimise hetkel on lapse ema elukoht rahvastikuregistri andmetel Tapa vallas. Mitmikute puhul makstakse toetust iga lapse eest eraldi ning raha kantakse üle hiljemalt kümne kalendripäeva jooksul pärast taotluse esitamist.  Sünnitoetuse osas on toodud välja ka erisused (hoolduspere vanem, tegelik hooldaja ja eestkostja).
Ranitsatoetus: Toetus on mõeldud peredele, kelle laps läheb esimesse klassi, et aidata katta kooliga seotud kulusid. Tavaliselt makstakse seda toetust juhul, kui laps asub õppima Tapa valla koolis, kuid erandina saab toetust ka siis, kui laps asub õppima väljaspool valda asuvas kooli oma erivajaduse tõttu. Toetuse saamiseks peavad nii laps kui ka lapsevanem olema Tapa valla elanikud.  
Eaka sünnipäevatoetus: Toetus on mõeldud vanemaealiste vallaelanike toetamiseks sünnipäeva tähistamiseks. Seda makstakse 75. ja 80. sünnipäeva puhul ning alates 85. eluaastast igal sünnipäeval. Toetus sisaldab nii rahalist osa kui ka õnnitlust ja lilli ning selle eesmärk on näidata eakatele tähelepanu ja hoolivust. Samuti külastades eakat inimest, saab vallavalitsuse sotsiaalosakond teavet võimaliku abivajaduse kohta.  Eaka sissekirjutus peab olema  jooksva aasta 1 jaanuari seisuga Tapa vald. Samuti on võimalik taotleda eaka sünnipäevatoetust, siis kui mingil põhjusel ei ole õigel päeval toetus eakani jõudnud. Tagasiulatuvalt menetletakse saabunud toetuste avaldusi, kuni sünnipäevast on möödunud maksimaalselt kolm kuud.  
Matusetoetus: Toetus  aitab katta matuse korraldamisega seotud kulusid juhul, kui lahkunu viimane elukoht oli Tapa vald. Toetust saab taotleda matuse korraldaja.
Kõikide toetuste taotlused vaatab läbi vallavalitsus, kes kontrollib andmete õigsust ja otsustab toetuse maksmise. Kui tingimused on täidetud, makstakse toetus välja, kuid valeandmete esitamise korral tuleb toetus tagasi maksta.
4. Eelnõu menetlemine ja kooskõlastused
Eelnõu oli tutvustamisel vallavalitsuse 17.06.2026 istungil, kus otsustati esitada eelnõu volikogu menetlusse. Eelnõu oli suunatud Tapa vallavolikogu sotsiaal- ja tervishoiukomisjoni 12.08.2026 koosolekule, mis osavõtjate vähesuse tõttu ebaõnnestus. 19.08.2026 toimunud eelarve- ja arengukomisjoni koosolekul toetati eelnõu esitamist volikogule. 
5. Mõju ja rakendamine
Antud määruse eelnõu ei too lisakulu kinnitatud eelarvele, kuna summad on planeeritud juba eelarvesse, sest eelnevalt olid määruses kirjeldatud toetused kajastatud sotsiaalabiandmise korras Tapa vallas.
Määrus hakkab kehtima alates 1. jaanuarist 2027. 
6. Lisad
 Statistika eelneva kahe aasta toetuste maksmise kohta




	Toetuse liik
	2024 inimeste arv
	2024 kulu
	2025 inimeste arv
	2025 kulu

	Sünnitoetus
	83
	33 200
	64
	25 600

	Matusetoetus
	156
	39 000
	128
	32 000

	Ranitsatoetus
	110
	16 500
	97
	14 550

	Eakate sünnipäevatoetus
	315
	23 625
	493
	36 975




	Eelnõu esitaja ja ettekandja
	Haridus-ja sotsiaalosakonna abivallavanem Ene Augasmägi

